
Tämän kirjan kirjoittamista ovat apurahoin tukeneet Suomen tietokirjailijat ry ja Alfred Kordelinin säätiö, mistä esitän lämpimät kiitokset.





Lukijalle


On omituista, että naispuolinen autoilija edelleen herättää erikoista huomiota, niin moitteeton kuin hänen ajotapansa onkin ja niin vähän silmiinpistävä kuin hänen henkilökohtainen esiintymisensä lieneekin. Häneen tuijotetaan kuin olisi hän jonkinlainen ilmiö eikä suinkaan ajatella, että ilmiö on sangen arkipäiväinen ja lisäksi kaikkea muuta kuin uusi.1


Tämä kirja kertoo autoilun historiasta naisen näkökulmasta 1900-luvun taitteesta 1930-luvulle. Yllä oleva lainaus on vuodelta 1928 Moottori-lehden artikkelista, johon oli haastateltu ajan tunnettuja autoilevia naisia. Heidän mielestään autoileva nainen ei enää 1920-luvun Suomessa ollut mikään erityinen ilmiö, johon olisi tullut kiinnittää huomiota. Tästä huolimatta nainen ja auto on ollut pari, josta on riittänyt ammennettavaa niin uutisiin, populaarikulttuuriin, mainontaan kuin arkisiin keskusteluihin vielä pitkään 1920-luvun jälkeen. Autoilevan naisen historiasta Suomessa on kuitenkin kirjoitettu hämmästyttävän vähän, mitä tiedollista aukkoa tämä kirja omalta osaltaan pyrkii täydentämään.


Tietokirjaa kirjoittaessani olen hyödyntänyt aikaisempien tutkimusteni tuloksia ja käynyt läpi runsaasti uutta aineistoa. Kulttuurihistorian pro gradu -tutkielmani Helmi ratissa (2005) käsitteli varhaisia suomalaisia autoilevia naisia ja heistä tuotettuja mielikuvia. Kulttuurihistorian alaan kuuluvassa Vauhtikausi väitöskirjassani (2013) tarkastelin teoreettisemmin autoilun sukupuolittumista 1920-luvun Suomessa.


Tässä kirjassa keskitytään autoa 1900-luvun alussa ajaneisiin naisiin sekä naisen ja auton suhteeseen, sillä autoilun historiaa on aikaisemmin pitkälti kirjoitettu miehisestä näkökulmasta. Kirja tuo uutta tietoa Helsingissä vaikuttaneista autoa ajaneista naisista ja kertoo heidän tarinoidensa kautta suomalaisen naisen historiasta 1900-luvun alussa.


Ensimmäisiä motorisoituja ajoneuvoja alkoi liikkua Suomen alueella 1800-luvun lopulla, ja ensimmäisiä autoja alettiin tuoda maahan 1900-luvun alussa. Tämä kirja alkaa autoilun varhaisimmasta historiasta, jolloin yläluokkaiselle muotikapineelle, automobiilille, ei ensin tuntunut löytyvän hyödyllistä käyttötarkoitusta. Varhainen autoilu kytkeytyi ennen kaikkea vapaa-aikaan ja vauraaseen elämään, joka kosketti vain harvoja ja valittuja. Automobiililla ajo vaati erityistä pukeutumista, mistä kerrotaan kirjan ensimmäisessä osassa. Autoilujärjestöt Euroopassa ja Yhdysvalloissa olivat aluksi miesten yksityisaluetta, joten naisten oli perustettava omia klubeja harrastukselleen.


Kirjan toinen osa kertoo varhaisista 1900–1930-luvuilla pääosin Helsingissä autoa ajaneista naisista ja auton merkityksestä heille: Keitä olivat ensimmäiset naispuoliset autoilijat? Millaisen vastaanoton he saivat aikalaisilta? Millaisia olivat heidän omat autoilukokemuksensa? Mihin he tarvitsivat autoa ja mitä auto heille merkitsi? Tässä kirjan toisessa osassa esitellään lisäksi joukko helsinkiläisiä 1920-luvulla autokilpailuihin osallistuneita naisia.


Kirjan kolmannessa osassa 1920–1930-luvuilla autoilleet naiset kertovat kokemuksistaan autoista ja muusta liikenteestä. Neljännessä osiossa tarkastellaan 1920–1930-luvun mediajulkisuudessa tuotettuja mielikuvia naispuolisista autoilijoista. Millainen oli kuviteltu, huumorissa ja kaunokirjallisuudessa esitetty nainen auton ohjaimissa? Mikä oli auton rooli romanttisissa tarinoissa?


Kirjan päättävä viides osa keskittyy ”naisen autoon” ja vastaa seuraaviin kysymyksiin: Miksi ylipäätään oli tarpeen markkinoida autoja eri tavoin naisille ja miehille? Millainen oli auto, jonka ajateltiin sopivan naisen ominaisuuksiin ja tarpeisiin?


”Eeva” on länsimaisessa kristillisessä perinteessä symboloinut naista ja feminiinisyyttä. Naisesta käytettiin usein nimeä Eeva autoiluaiheisissa teksteissä 1900-luvun ensimmäisinä vuosikymmeninä, mistä tulee tämän kirjan nimi: Eeva ratissa. Kirjailija Erkki Kivijärvi kirjoitti vuonna 1925 kolminäytöksisen komedian Eeva Viipurin näyttämölle. Karjala-lehti kirjoitti tästä modernista autoilevasta Eevasta seuraavasti:


Tämä Eeva on armaan kantaäitinsä täysin nykyaikainen ilmestys. Ei piileskele hän varjoisten lehvien suojassa omenata ojennellen, ei, vaan kultainen lyyra otsalla kimmeltäen ajelee hän rikkaan konsulin tyttärenä omalla autollaan, minne levoton, mutta perin itsetietoinen veri vetää.2


Teija Försti, Korppoossa 3.8.2020





1 Ohjauspyörää hoitavilla naisilla on sananvuoro. Moottori 8/1928, 5.


2 Viipurin näyttämö: Eeva. Karjala 19.4.1925, 7.





I AUTOMOBIILIKAUSI



Bertha ja Mercédès


Ensimmäisenä ”autona” on autoilun historiassa pidetty saksalaisen insinööri Karl Benzin (1844–1929) vuonna 1885 valmistunutta ja seuraavana vuonna patentin saanutta bensiinillä käynyttä polttomoottoriajoneuvoa, jota kutsuttiin moottorivaunuksi: Benz Patent Motorwagen. Laitetta ohjattiin ohjaustangolla, ja se oli kolmipyöräinen.


Autoilevan naisen historian voidaan myös katsoa alkaneeksi tästä Karl Benzin keksinnöstä, joka ulkomuodoltaan tosin muistutti vielä hevosten vetämiä kärryjä. Eräänä elokuisena aamuna vuonna 1888 Benzin puoliso ja liikekumppani Bertha Benz (1849–1944) teki kahden poikansa, Eugenin ja Richardin, kanssa mieheltään salaa 180 kilometrin mittaisen maantiematkan Mannheimin kaupungista Pforzheimiin ja takaisin miehensä keksimän polttomoottoriajoneuvon kolmannella versiolla. Tästä automobiiliretkestä kului vielä pitkä aika siihen hetkeen, jolloin autoja alettiin markkinoida erityisesti perhevaunuina, mutta Bertha oli automobiilimatkallaan osoittanut Karlin keksinnön toimivaksi myös käytännössä sekä miehelleen että suurelle yleisölle. Tarpeettomaksi laitteeksi aikaisemmin naurettua moottorivaunua myytiin Bertha Benzin tekemän ja julkisuutta saaneen matkan jälkeen 25 kappaletta.


Auton historian alun sopimuksenvaraisuudesta kertoo se, että Karl Benzin kanssa samaan aikaan ja toisistaan tietämättä ”autoa” kehitteli saksalainen insinööri Gottlieb Daimler (1834–1900), joka sai syksyllä 1886 valmiiksi ensimmäisen nelipyöräisen hevosettoman vaunun. Hänen poikansa, insinööri Paul Daimlerin ja moottorisuunnittelija Wilhem Maybachin (1846–1929) vuonna 1901 suunnittelemaa Mercedes 35 PS-autoa on puolestaan pidetty ensimmäisenä modernina autona, koska sen ulkonäkö ja tekniikka eivät enää muistuttaneet hevosvaunuja.


Tämä ajoneuvo sai nimen Mercédès edellä mainittujen suunnittelijoiden kaupallisen yhteistyökumppanin Emil Jellinekin (1853–1918) tyttären etunimen mukaan. Jellinek oli kiinnostunut ensimmäisistä motorisoiduista kulkuneuvoista jo 1800-luvun lopulla perheen viettäessä talvia Nizzassa. Hän osallistui Ranskan Rivieralla 1890-luvulla käytyihin automobiilikilpailuihin lempinimellä ”Mercédès” ja alkoi tuolloin myös myydä ensimmäisiä automobiileja.


Jellinek oli kiinnostunut automobiilien kehittämisestä ja osallistui aktiivisesti saksalaisen ajoneuvo- ja moottorivalmistaja Daimler-Motoren-Gesellschaftin insinööriryhmän suunnitelmiin uudesta kilpavaunusta, jonka nimeksi tuli aluksi Daimler-Mercedes. Menestyksekkään uuden mallin seurauksena yhtiön myyntilukemat nousivat, ja yhtiö alkoi käyttää tuotenimeä Mercedes kaikessa autotuotannossaan.





Automobiili-ilmoituksia


Ajeluretket Moottorivaunuissa ovat miellyttäviä ja suosivat niitä varsinkin naiset. Ei ollenkaan rasitusta, pelkkää liikettä ja huvia.3


Suomen Valokuvaus-, Kauppa- ja Tehdas -osakeyhtiö ilmoitti elokuussa 1899 toimittavansa automobiileja tilauksesta ensin ruotsinkielisellä myynti-ilmoituksella Hufvudstadsbladetissa ja muutamaa päivää myöhemmin suomenkielisellä ilmoituksella Uusi Suometar - lehdessä. Nämä olivat ensimmäisiä suomalaisissa sanomalehdissä julkaistuja automobiileja tarjoavia myynti-ilmoituksia, ja niistä voi katsoa alkaneen myös ”auton” ja naisen yhteisen matkan suomalaisessa julkisuudessa. Myynti-ilmoituksessa nimittäin esitettiin ajeluretkien moottorivaunulla olevan erityisesti naisten suosiossa. Kahden hengen vaunussa ”kuletusmaksu” oli 30 penniä tunnissa.


Millainen laite tämä ilmoituksessa tarjottu automobiili tai moottorivaunu oikeastaan oli? Nämä ilmoituksessa mainitut ajoneuvot eivät suinkaan vielä tässä vaiheessa 1800-luvun lopulla muistuttaneet sellaista kulkuvälinettä, jonka me yksiselitteisesti mieltäisimme autoksi. Varhaisimmat automobiilit olivat tekniikaltaan hybridejä, motorisoituja hevoskärryjä muistuttavia vaunuja tai motorisoituja polkupyöriä. Moottoriajoneuvot, joita ohjattiin ohjaustangolla, ymmärrettäisiin nykyaikana ennemmin moottoripyöriksi tai moottoripolkupyöriksi kuin autoiksi. Polkemalla liikuteltavaa moottoriajoneuvoa tuskin sitäkään tulkittaisiin tänä päivänä autoksi, mutta 1800-luvun lopussa näitä laitteita kutsuttiin automobiileiksi tai moottorivaunuiksi.


Auton tekninen kehitys on ollut prosessiluonteista, kuten monen muunkin arkiseksi muodostuneen teknisen laitteen. Ajeluretkillä tässä ensimmäisessä sanomalehti-ilmoituksessa saatettiin tarkoittaa ajelua yhtiön maahantuoman moottoripolkupyörän etuosassa olevan istuimen kyydissä.


Yrityksen toisen myynti-ilmoituksen kuvassa syksyllä 1899 yläluokkainen, viktoriaaniseen asuun pukeutunut nainen ohjasi ranskalaista De Dion Voiturette -vaunua ohjauspyörän takana toisen naisen istuessa vieressä. Naista ei siis näissä varhaisissa myynti-ilmoituksissa esitetty vain ajeluretkistä nauttivana kyyditettävänä hahmona vaan myös kuljettajan roolissa.


Toimittaja Ivar Wilskman kertoi Suomen Urheilulehdessä vuonna 1899 seuranneensa sanomalehtien kertomuksia ”noitten meillä tuntemattomien ’kommervenkkien’ ulkomuodosta ja kulusta”. Wilskman pohti, voidaanko automobiililla ajoa pitää urheiluna, ja liitti tämän uuden teknisen laitteen ennen kaikkea miehiseen maailmaan. Toimittaja Wilskman oli nähnyt Suomen Valokuvaus-, Kauppa- ja Tehdas -Osakeyhtiön edellisenä kesänä maahantuoman moottorivaunun ja kertoi tunteneensa kateuden sekaista ihastusta seurattuaan sitä ”miehekästä varmuutta”, jolla eräs ”urheilija” oli ohjannut tällaista vaunua ”tiellä olevien kuormien, raitiovaunujen, pelästyvien maalaishevosten, eteenjuoksevien poikien, siunaavien akkojen ja vihasien koirien välitse ja ohitse”. Wilskman pääsi myös itse kokeilemaan tämän ajoneuvon kyytiä. Hän päätyi toteamaan tällaisen kylmäverisyyttä, mielenmalttia ja suurta toimintakykyä sekä voimaa ja kestävyyttä vaativan ajon vetävän ”sporttina” vertoja monelle muulle kulkutavalle, joita kutsutaan urheiluksi.4


Automobiileiksi ja moottorivaunuiksi kutsuttujen laitteiden tilaajia ei syksyllä ja talven kynnyksellä 1899 Suomesta vielä löytynyt. Wilskmanin kokeilema moottorivaunu oli todennäköisesti Suomen Valokuvaus-, Kauppa- ja Tehdas-Osakeyhtiön maahantuoma Patriamerkkinen moottoripolkupyörä, jollaisen hän hankki myös itselleen. Yritys toi Helsinkiin lisäksi pari Phoebus-merkkistä moottoripolkupyörää. Varsinainen automobiilien myynti jäi kuitenkin toteutumatta, ja kauppayhtiö ajautui taloudellisiin vaikeuksiin vielä saman vuoden puolella. Merkillepantavaa kuitenkin on, että naisen ja automobiilin yhteinen matka suomalaisessa julkisuudessa käynnistyi näiden myynti-ilmoitusten sekä humorististen tarinoiden myötä eurooppalaisen mallin mukaisesti.





3 ”Utflykter I MOTORVAGN äro särdeles angenäma och omtyckta isynnerhet af DAMERNA. Ingen utröttande ansträngning utan idel sport och nöje.” Suomen Valokuvaus-, Kauppa- ja Tehdas-Osakeyhtiön ilmoitus. Hufvudstadsbladet 20.8.1899, 1; Uusi Suometar 22.8.1899, 1.


4 Ivar Wilskman: Onko moottorivaunulla ajo urheilua? Suomen Urheilulehti 6/1899, 61–64.





Pilailua muodikkaasta turhuudesta


Autoteollisuus oivalsi hyvin varhain naisen merkityksen potentiaalisena kuluttajana, auton ostajana ja aviopuolison ostopäätöksiin vaikuttavana toimijana. Naisen ja kuluttamisen välistä yhteyttä on rakennettu paitsi autojen markkinoinnissa myös varhaisessa automobiilihuumorissa. Tätä kuvaavaksi esimerkiksi sopii hyvin englantilaista alkuperää oleva varhainen pilajuttu ”Automobilin ansioita”, joka julkaistiin ruotsinkielisenä Hufvudstadsbladetissa marraskuussa 1899 ja saman vuoden joulukuussa suomenkielisenä Päivälehdessä.


Uutisen muotoon kirjoitetussa koomisessa jutussa jalankulkijat kiinnittivät ensin huomiota kadulla holtittomasti säntäilevästä autosta kuuluvaan naisen hirvittävään valitushuutoon. Eräs jalankulkija ihmetteli, kuka idiootti mahtoi olla laitteen ratissa. Toinen kadulla tilannetta seurannut osasi kertoa, että kyseessä ei suinkaan ollut idiootti vaan ”pitkä Träskblom”, jolla oli autossa vaimo mukanaan. Mies oli vihdoin suostunut kokeilemaan viikon verran moottorivaunua, jota vaimo oli ”mankumalla mankunut”. Automobiilin ohjaus näytti kuitenkin olevan mahdotonta. Hillitön vaunu yritti kiivetä sähkötolppaan, ajoi kumoon polkupyöräilijän sekä tempaisi mukaansa puolet ruumisautosta. Jokaista automobiilin liikettä säestivät huudot, parkuminen ja sadattelut. Automobiilin turhuudella pilaileva juttu päättyi seuraavaan tapahtumia seuranneen jalankulkijan kommenttiin:


Minä en lainkaan hämmästyisi, jos rouva menettäisi halun automobiliin, — sanoi toinen miettiväisenä, nähdessään miten automobili turhaan yritti sysätä raitiovaunua radalta.5


Edellä kuvailtu lyhyt koominen juttu on mielenkiintoinen monesta syystä. Ensinnäkin se on julkaistu ennen ensimmäisen auton saapumista Suomeen. Eri lehdissä julkaistu humoristinen tarina loi täten jo mielikuvia tästä tulevaisuuden laitteesta, jollaisen vain harva oli nähnyt omin silmin ja vasta muutama oli saattanut kohdata ulkomaanmatkoillaan. Toiseksi tarinasta käy ilmi automobiileja kohtaan osoitettu epäluulo, mikä näin välittyi lehtijulkisuuden kautta autoistuneesta Euroopasta Suomeen. Kolmanneksi juttu automobiilia haluavasta naisesta murtaa usein toistettua ajatusta, että vain miehet himoitsevat autoja statussymboleina. Auto on usein historiansa aikana esitetty stereotyyppisesti lähes yksinomaan miehiä kiinnostavana teknisenä laitteena, mutta tämä varhainen koominen tarina esittää asian toisin.


Kyseessä voi toki olla huumorille tyypillinen piirre eli roolien kääntäminen toisinpäin. Menneisyyden huumorin tulkinta on moniselitteistä, joten on vaikea varmuudella sanoa, mikä kertomuksessa on naurattanut aikalaislukijoita. Huvittiko lukijoita eniten nainen, joka halusi ostaa niin joutavan muotikapineen kuin automobiili. Vai naurattiko heitä kenties idiootiksi moitittu mies, joka sellaisen suostui hankkimaan. Humoristinen kertomus kertoo joka tapauksessa meille autohuumorin ja sukupuolen välisen kytköksen alkaneen suomalaisessa lehtijulkisuudessa jo ennen varsinaisten autojen saapumista osaksi Suomen liikennettä.


Menneisyydestä kiinnostuneelle huumori tarjoaa hedelmällisen ja kiinnostavan lähdeaineiston, koska kaskuissa ja pilajutuissa toistuneet aiheet ja teemat kertovat kussakin ajassa ja kulttuurissa ihmisiä askarruttaneista kysymyksistä. Esimerkiksi siitä, miten auton kaltaiset uudet tekniset keksinnöt on vastaanotettu.


Pilailu nykyaikaisista naisista muodikkaan automobiilin ohjaimissa jatkui ensimmäisten autojen ilmestyttyä kaupunkien kaduille. Yksi varhaisia suomalaisessa lehdessä julkaistuja vitsejä aiheesta on seuraava vuonna 1905 Velikulta-pilalehdessä ilmestynyt vitsi, jonka nimi oli ”Nykyaikaista”:


Herra: Olen kuullut, että avioliittonne on purkautumassa, rouvani. Kauanko olitte oikeastaan naimisissa miehenne kanssa?


Nainen (innokas automobiilillä ajaja): No, noin 9000 kilometriä minä matkustin hänen rinnallaan.6


Kuten kaskun nimikin kertoo, automobiili ilmensi siinä nykyaikaisuutta. Toinen lehdissä laajasti kiertänyt ”Uusi aika” niminen kasku kertoi modernista naisesta, joka halusi jättää lapset miehelleen ja saada avioerossa automobiilin.


Auto kytkettiin huumorissa hyvin varhain miehen ja naisen väliseen suhteeseen: romanttisiin tai sukupuolimoraalia uhmaaviin kahdenkeskisiin kohtaamisiin, avioliittoon sekä avioeroon. Automobiili tarjosi uuden ja nykyaikaisen kehyksen naisen ja miehen kohtaamiselle. Todellisuudessa auto tarjosi samanlaisen romantiikan mahdollisuuden myös samaa sukupuolta oleville ihmisille, mutta koska homoseksuaalisuus oli kiellettyä ja salassa pidettävää, tällaisia tarinoita ei lehtijulkisuudessa kerrottu.


Automobiililla matkaan lähtö toisen sukupuolen edustajan kanssa esitettiin toisissa kaskuissa kyseenalaisena, kuten seuraava juttu kuvaa:


Pidättekö automobiilia kovin vaarallisena? Kyllä tosiaankin. Eräänä päivänä lähti toverini, vakaa nuorimies ajelulle nuoren neitosen keralla ja palasi – kihlattuna.7


Toinen kasku samalta vuodelta (1902) esitti modernin kohtaamisen näin: ”Kuinka niin äkkiä tutustuitte Lilly-neitiin? Putosimme molemmat samasta automobiilista.”8 Tämän tyyppisessä huumorissa ei niinkään viitattu siveellisyyttä horjuttavaan vaaraan tai seksuaalirikoksiin vaan miehen vaaraan menettää vapautensa, jos erehtyi samaan automobiiliin nuoren naisen kanssa. Lehdissä julkaistut humoristiset tarinat olivat usein ulkomaista lainaa ja samat kaskut kiersivät eri puolilla maata julkaistuissa lehdissä.


Vuonna 1907 Lukutupa-lehdessä julkaistiin rinnakkain kaksi fiktiivistä ja humoristista ”kosimiskirjettä”, jotka kuvasivat vuosisadan vaihteessa murroksessa olleita käsityksiä naisen ominaisuuksista ja tehtävistä. Ensimmäisessä vuodelle 1857 päivätyssä kirjeessä mies kertoi ihastuneensa kosintansa kohteeseen nähtyään tämän auttamassa äitiään talouspuuhissa, täyttämässä isänsä piippua ja istumassa rukin ääressä: ylipäätään kaikkialla ”levittämässä lepoa ja rauhaa”. Kirjeen kirjoittanut ”Karl Gustaf” lupasi myös suojella kosintansa kohdetta ”jokaiselta kylmältä tuulen puuskalta”, jotta tämän naisellisuuden kukoistus ei vain vahingoittuisi. Toisessa vuodelle 1907 päivätyssä humoristisessa kosintakirjeessä fiktiivinen hahmo Erik kertoi ihastuneensa Elsaan tämän ajaessa ohi automobiilillaan ”kivien ja kantojen, hanhien ja kanojen ja kaikenlaisen muun pikkuroskan ylitse”. Erik kertoi myös saaneensa oman automobiilin ja ehdotti rohkeasti yhteistä autoretkeä Espanjaan, Portugaliin tai Balkanin niemimaalle. Jälkikirjoituksessa Erik ehdotti lisäksi seuraavaa: ”PS voisimmehan mennä naimisiinkin ja silloin voisi retkestä tulla häämatka. Mitäs tuumit?”9


Koominen kosintakirje kertoi naisen aseman ja naisihanteen muuttumisesta. Passiivisesta ja suojeltavasta 1800-luvun naisesta oli uudella vuosisadalla tulossa aktiivinen toimija, jonka nykyaikaisuutta auto tarinassa korosti. Lisäksi tarinassa viitattiin vakavaan ja todelliseen ongelmaan eli automobiilien aiheuttamiin eläinten kuolemiin maanteillä. Autoilijoiden ja muiden teillä liikkuvien välisistä konflikteista ja onnettomuuksista kirjoitettiin runsaasti 1900-luvun alun suomalaisissa sanomalehdissä. Automobiilien äänet pelästyttivät maanteillä kulkeneita hevosia, ja auto-onnettomuuksissa kuoli kotieläimiä: kanoja, lampaita ja koiria. Tämä oli yksi merkittävä syy, miksi maaseudun väki suhtautui vuosisadan alussa vihamielisesti maanteillä hurjastelleisiin rikkaisiin huviajelijoihin. Autojen kotieläimille ja hevosten vetämille kärryille aiheuttamista ongelmista kirjoitettiin paljon sekä Euroopassa että Yhdysvalloissa.


Humoristisiksi tarkoitetut jutut naisista, jotka aiheuttivat liikenteessä onnettomuuksia ajamalla jalankulkijoiden tai kotieläinten päälle, yleistyivät 1920-luvulle tultaessa. Tätä tematiikkaa edustava vitsi julkaistiin jo vuonna 1907 Otava-lehdessä:


Elsa: Meillä on tänään ollut huono onni.


Kaisu: Mitenkä niin? Onhan ilma ollut tawattoman kaunis?


Elsa: On kyllä, mutta meillä ei wielä ole ollut tilaisuutta ajaa kenenkään nuoren ja kauniin herran yli.10


On kuitenkin syytä huomata, että yhtä lailla ensimmäisissä automobiilikaskuissa pilailtiin miehistä, jotka surmasivat haisevilla ja pahaa ääntä päästävillä automobiileillaan teillä liikkuneita kotieläimiä ja jopa ihmisiä. Nauru kohdistui tämän kaltaisessa huumorissa sukupuolta enemmän yhteiskuntaluokkaan. Synkkä huumori kertoi todellisista ongelmista, jotka autojen lukumäärän kasvaessa alkoivat näkyä myös suomalaisessa liikenteessä. Automobiilit olivat 1900-luvun alussa maaseudun- ja työväen mielestä varakkaiden harrastamaa turhuutta, joka ei heidän elämälleen tuottanut muuta kuin ikävyyksiä ja suoranaisia taloudellisia menetyksiä, etenkin silloin kun autojen alle jäi arvokkaita kotieläimiä.





5 Hvarjehanda Automobilen. Hufvudstadsbladet 19.11.1899, 9; Automobilin ansioita. Päivälehti 6.12.1899, 4.


6 Velikulta 8/1905, 4.


7 Amerikkalaisia automobiilikaskuja. Suomen Kansa 22.8.1902, 4.


8 Automobiilikaskuja. Suomen Kansa 25.8.1902, 4.


9 Kosimiskirjeitä. Ajankuvauksia. Lukutupa 6/1907, 7.


10 Naisista automobiiliajajina. Otava 28.11.1907.





Varhaisia autoilevia naisia Euroopassa ja


Yhdysvalloissa


Ensimmäiset automobiilia ajaneet naiset Euroopassa ja Yhdysvalloissa olivat etuoikeutettua yläluokkaa ja vaurasta keskiluokkaa, aatelisia sekä autoteollisuuden ja -kaupan parissa työskennelleiden miesten puolisoita ja tyttäriä. Varhaisimman historian osalta naispuolisten autoilijoiden tarkkoja lukumääriä on tutkijoiden ollut mahdotonta selvittää johtuen rekisteröinnin puuttumisesta kokonaan ja lähteiden sirpaleisuudesta. Yksi merkittävä syy on lisäksi se, että useampi nainen ajoi 1800–1900-luvun taitteessa isänsä tai aviomiehensä omistamalla tai rekisteröimällä automobiililla. Tämä tilanne on ollut hyvin samankaltainen ympäri Eurooppaa.


Muutamista autoilijoista löytyy kuitenkin tietoja niin alkuperäislähteistä kuin myöhemmistä tutkimuksista. Seuraavaksi esittelen näitä omana aikanaan kuuluisia autoilevia naisia lyhyesti.


Ranskassa kolme yläluokkaista ja yhteiskunnallisesti näkyvää naista osallistui avoimilla maanteillä järjestettyihin moottorikilpailuihin ja teki autoilusta muodikkaan harrastuksen. Rothschildin pankkiirisukuun syntynyt paronitar Hélène van Zuyel (1863–1933) osallistui vuonna 1898 Pariisi-Amsterdam kilpailuun ja oli näin ensimmäinen nainen, joka on osallistunut kansainväliseen moottorikilpailuun. Hän osallistui moottorikisoihin salanimellä Snail (etana englanniksi). Hänen puolisonsa paroni Etienne van Zuyel puolestaan kilpaili pseudonyymillä Escargot (etana ranskaksi). Automobiilikilpailuissa nopeus oli tärkeä ominaisuus, joten salanimet saattoivat kertoa pariskunnan huumorintajusta.


Uzèsin herttuatar Anne de Rochechouart de Mortemart (1847– 1933) läpäisi ensimmäisenä naisena Euroopassa ajokokeen vuonna 1898. Hänestä on kerrottu tarinaa, että hän sai ylinopeussakon ajettuaan 2-sylinterisellä Delahaye-autollaan yli 15 km tuntinopeudella 12 km/h alueella Pariisin länsilaidalla sijaitsevassa puistossa, Bois de Boulognessa. Anne de Rochechouart de Mortemart oli Veuve Clicquot -shampanjatalon vauras perijä, joka oli kiinnostunut naisasiasta ja hyväntekeväisyydestä. Moottoriurheilun lisäksi hän harrasti metsästystä, politiikkaa ja taiteita. Vielä myöhäisellä iällä vuonna 1926 hän oli perustamassa Ranskan naisten automobiiliklubia (L’Automobile Club Féminin de France, ACFF), jonka presidenttinä hän toimi.


”Vihreäsilmäiseksi Amazoniksi” ja ”tekniikan valkyriaksi” aikalaisteksteissä kutsuttu ranskalainen Camille du Gast (1868–1942) osallistui 1900-luvun alussa pitkiin matkakilpailuihin hyvällä menestyksellä. Vuonna 1901 hän osallistui Pariisista Berliiniin järjestettyyn matkakilpailuun ainoana naisena ja sijoittui 19. sijalle. Du Gast herätti urheiluharrastuksillaan ja pukeutumisellaan runsaasti huomiota. Hän esimerkiksi käytti täydellistä univormua ja amiraalin hattua ajaessaan kilpaa ja pukeutui kapteenin hattuun osallistuessaan merellä käytyyn moottorivenekisaan. Camille du Gastin aviomies Jules Crespin oli yhden Pariisin suurimmista tavarataloista Dufayelin johtaja ja pääosakas. Jäätyään leskeksi vuonna 1896 Du Gast oli Belle Epoquen ajan Pariisin varakkaimpia naisia. Du Gast oli aktiivinen naisasian, lasten hyvinvoinnin ja eläinten oikeuksien puolestapuhuja ja hyväntekijä.


Du Gast osallistui myös pitkään matkakisaan Pariisin ja Madridin välillä vuonna 1903. Kisaa alettiin kutsua ”kuoleman kilpailuksi”, koska vain alle puolet 300 osallistujasta ajoi kisan loppuun asti ja matkalla tapahtui useita kuolemantapauksia ja vakavia loukkaantumisia. Du Gast tipahti kahdeksannelta sijalta yhden lähteen mukaan sijalle 43 ja toisen lähteen mukaan sijalle 70, koska hän pysähtyi matkan varrella auttamaan yhden kumoon kaatuneen auton kuljettajaa ja järjesti tälle ensiapua.11


Murheellisesta Pariisi-Madrid automobiilikisasta kirjoitettiin myös suomalaisissa sanomalehdissä. Päivälehdessä ja useassa muussa samana päivänä julkaistussa sanomalehdessä kerrottiin kisassa kuolleen ainakin yhdeksän ihmistä ja useita oli loukkaantunut vakavasti. Lehtiuutisessa korostettiin automobiilin vaarallisuutta eikä niinkään kuljettajan osuutta asiaan toteamalla seuraavasti: ”Katsojiakin ovat ohi kulkevat automobiilit tappaneet.”12 Lause kuvaa hyvin automobiileihin kohdistuneita pelkoja, joita lehdet kirjoituksillaan vahvistivat. Automobiilien tekniikka vaikutti pelottavan hallitsemattomalta ja vaaralliselta niitä tuntemattomalle suurelle yleisölle.

